**Ajka Város Önkormányzata Képviselő-testületének 6/2021. (II.12.) önkormányzati rendelete**

**a magántulajdonban álló ingatlanok külső felújításának támogatásáról**

Ajka Város Önkormányzata Képviselő-testülete hatáskörében eljáró Ajka Város Önkormányzatának polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti hatáskörében, a veszélyhelyzet kihirdetéséről és a veszélyhelyzeti intézkedések hatálybalépésről szóló 27/2021. (I.29.) Korm. rendelettel kihirdetett veszélyhelyzetben Magyarország Alaptörvénye 32. cikk (2) bekezdése szerinti hatáskörében, Magyarország Alaptörvénye 32. cikk (1) bekezdés a) pontjában meghatározott feladatkörében eljárva a következőket rendeli el:

**A Támogatás biztosításának alapelvei és feltételei**

**1. §** Az önkormányzat anyagi támogatás (a továbbiakban: Támogatás) biztosításával segíti elő a rendelet 1. mellékletében meghatározott városrészben található, az ott felsorolt lakó- és nem lakás céljára szolgáló épületek (a továbbiakban: Épület) teljes külső felújítását, vagy az épületek utcafronti főhomlokzatának felújítását.

**2. §** A rendelet alkalmazásában az Épület felújítása az épület külső szigetelését és festését, vagy az Épület szigetelés nélküli külső festését jelenti.

**3. §** (1) Támogatásban részesíthető az e rendeletben foglalt feltételek szerint a rendelet 1. mellékletében felsorolt Épület magánszemély tulajdonosa vagy jogi személy kezelője (a továbbiakban: Kérelmező), aki vagy amely

1. a tulajdonában, kezelésében álló Épület egésze, vagy annak utcafronti főhomlokzata külső felújítása műszaki, építészeti, esztétikai okok alapján szükséges és indokolt és
2. a Támogatás iránt az Önkormányzathoz a rendelet 2. melléklete szerinti nyomtatványon kérelmet (a továbbiakban: Kérelem) nyújt be, a rendelet 3. mellékletét képező nyomtatványon nyilatkozatot tesz a vele közös háztartásban élő személyekről, valamint szükség esetén csatolja a Támogatás megállapításához szükséges további mellékleteket (4.-5. mellékletek) és
3. aki nyilatkozik arról, hogy a Támogatás biztosításához szükséges, a rendelet 4. §-ában meghatározottak szerinti saját anyagi fedezettel (önrésszel) rendelkezik, vagy aki az önrész megfizetése alól mentesül és
4. aki vállalja a rendelet 4. §-ában valamint 2. mellékletében meghatározott kötelezettségek teljesítését és
5. akinek Kérelmét az Önkormányzat felülvizsgálta, s döntött a támogatás biztosításáról valamint annak mértékéről és
6. a Támogatásról, a felújítási munka elvégzéséről, továbbá a Támogatás kifizetéséről az Önkormányzattal és a felújítás kivitelezőjével a háromoldalú megállapodást aláírja és
7. aki az Épület felújítása bekerülési költségéről kiállított számlát a munka befejezését követően az Ajkai Közös Önkormányzati Hivatalba (a továbbiakban: Hivatal) benyújtja.

(2) A Támogatás összege a felújítást követően, a kivitelező által kiállított számla alapján, a kivitelező részére kerül kifizetésre.

**A Támogatás mértéke**

**4. §** (1)Támogatás nyújtható:

1. lakott lakóépület egésze vagy utcafronti főhomlokzata felújítási költségének 50 %-a erejéig, de maximálisan bruttó 1.000.000,-Ft összegben;
2. lakott lakóépület egésze vagy utcafronti főhomlokzata felújítási költségének 80 %-a erejéig, de maximálisan bruttó 1.000.000,-Ft összegben, amennyiben a lakóépületben életvitelszerűen élők egy főre eső havi jövedelme öregségi teljes nyugdíj legkisebb összegét nem haladja meg, s erről a Kérelmező a rendelet 4. melléklete szerinti nyomtatványon nyilatkozatot tesz;
3. lakott lakóépület egésze vagy utcafronti főhomlokzata felújítási költségének 100 %-a erejéig, de maximálisan bruttó 1.000.000,-Ft összegben, amennyiben a lakóépületben életvitelszerűen élők egy főre eső havi jövedelme öregségi teljes nyugdíj legkisebb összegét nem haladja meg, erről a Kérelmező a rendelet 4. melléklete szerinti nyomtatványon nyilatkozatot tesz, és a felújítási költség 20 %-át a Kérelmező vagy közeli hozzátartója saját munkavégzésével biztosítja;
4. lakott lakóépület egésze vagy utcafronti főhomlokzata felújítási költségének 100 %-a erejéig, de maximálisan bruttó 500.000,-Ft összegben, amennyiben a Kérelmező a lakóépületben életvitelszerűen élő 70 év feletti, szociális vagy anyagi helyzete miatt a Támogatásra rászoruló, vagy beteg közeli hozzátartozóját ápoló, gondozó, szociális vagy anyagi helyzete miatt a Támogatásra rászoruló személy, s a Kérelmező háziorvosa ezt a rendelet 5. melléklete szerinti nyomtatványon igazolja;
5. nem lakott lakóépület egésze vagy utcafronti főhomlokzata felújítási költségének 50 %-a erejéig, de maximálisan bruttó 1.000.000,-Ft összegben, amennyiben Kérelmező vállalja, hogy a felújítást követően az épületbe lakó költözik ott lakcímet vagy tartózkodási helyet létesít;
6. nem lakás céljára szolgáló épület egésze vagy utcafronti főhomlokzata felújítási költségének 50 %-a erejéig, de maximálisan 1.000.000,-Ft összegben.

**A Kérelem benyújtása, elbírálása**

**5. §** (1) A Támogatás iránti Kérelem a rendelet hatálybalépését követő egy éven belül

nyújtható be a Hivatalhoz.

1. A Kérelmet a Képviselő-testület Gazdasági és Városfejlesztési Bizottsága (a továbbiakban: Bizottság) vizsgálja meg, s határozatban (a továbbiakban: Határozat) dönt a támogatás összegéről vagy a Kérelem elutasításáról. Az elutasító döntés ellen jogorvoslatnak nincs helye.
2. A Kérelem felülvizsgálata keretében a Bizottság a Kérelmezőtől információt, adatokat iratokat kérhet, a Kérelmező tulajdonában, kezelésében álló ingatlanon helyszíni szemlét tarthat.
3. A Kérelem felülvizsgálata, a felújítás és a Támogatás felhasználásának ellenőrzése során, a Hivatal építész és műszaki szakemberei szakvéleményükkel támogatják a Bizottság munkáját.
4. A rendelet 1. mellékletében felsorolt Épületek felújításának elmaradása esetén az (1) bekezdésben rögzített határidő lejártát követően az Épületek megvásárlására az Önkormányzat vételi ajánlatot tehet.

**A Támogatás kifizetése, felhasználásának ellenőrzése**

**6. §** (1) A Támogatás összegének a Bizottság által történő megállapítását követően az Önkormányzat a Kérelmezővel és a felújítási munka kivitelezőjével háromoldalú megállapodást köt, amelyben a szerződős felek rögzítik a felújítás műszaki elemeit, tervezett költségét, időtartamát, befejezési időpontját. A Támogatás összegét az Önkormányzat a felújítást elvégző kivitelező részére fizeti ki.

**(2)** Amennyiben a Kérelmező által a Hivatalba benyújtott számla végösszege szerint a bekerülési költség a Kérelemhez csatolt, tervezett költségvetési végösszegtől eltér, a Bizottság a Határozatát indokolt esetben módosíthatja.

1. A Hivatal a Támogatást a Határozat, az esetlegesen módosított Határozat szerint, a Kérelmező által benyújtott számla alapján, a számla benyújtását követő 45 napon belül, banki átutalással fizeti ki a Kérelmező bankszámlaszámára.
2. A Támogatás felhasználását a Hivatal ellenőrzi. Amennyiben a Kérelmező a Támogatás iránti kérelemben a valóságnak nem megfelelő adatokat közöl, a támogatás feltételeit nem teljesíti, vagy más módon megsérti a rendeletben foglaltakat, a Támogatás egy részének vagy teljes összegének visszafizetésére kötelezhető.

**Záró rendelkezés**

**7. §** A rendelet a kihirdetését követő napon lép hatályba.

**Ajka, 2021. február 12.**

**Schwartz Béla Dr. Jáger László**

**polgármester címzetes főjegyző**

**A rendelet kihirdetésének időpontja: 2021. február 12.**

**Indokolás:**

1. §-hoz **:** A magántulajdonban álló ingatlanok külső felújításának elveit rögzíti.
2. §-hoz: A felújítás fogalmának értelmező rendelkezését tartalmazza.
3. §-hoz: Az önkormányzati támogatás feltételeit feltételeit rögzíti. Támogatásban csak a rendelet mellékletében felsorolt épületek tulajdonosai, kezelői részesülhek a rendeletben előírt feltételekkel.
4. §-hoz: A támogatható ingatlantulajdonosok és ingatlankezelők egyes csoportjai részére nyújtható maximális támogatási mértéket sorolja fel. A támogatás a bekerülési költség 50 %-a erejéig állapítható meg, mértéke maximálisan 1 millió forint lehet.
5. §-hoz : A támogatás iránti kérelem elemeit szabályozza.
6. §-hoz: A támogatás kifizetésének és ellenőrzésének rendszerét tartalmazza. A támogatást az Önkormányzat a kérelmezővel és a kivitelezőveél kötött háromoldalú megállapodás alapján, a kivitelező részére fizeti ki.
7. §-hoz: A rendelet hatálybalépésének időpontját rögzíti.

**Ajka, 2021. február 12.**

**Dr. Jáger László**

**címzetes főjegyző**

[**Mellékletek:**](Mag.tulajd.ing.külsőfelújításamelléklet)